Ek is seker daarvan dat jy ook al jou kleintoontjie in die aand in die donker teen 'n meubelstuk gestamp het. Daardie pyn is regtig onbeskryflik erg!
1 Pet. 2:6-8 "Daarom staan daar in die Skrif: “Kyk, Ek lê in Sion 'n hoekklip, uitverkies vir die ereplek. Wie in Hom glo, word nooit teleurgestel nie.” Julle wat glo, deel in hierdie eer, maar vir dié wat nie glo nie, geld die woorde: “Die klip wat deur die bouers afgekeur is, juis hy het die belangrikste klip in die gebou geword” en: “'n klip waaroor 'n mens struikel en 'n rots waarteen jy jou stamp.” Hulle struikel omdat hulle nie aan die woord gehoorsaam is nie. So het God dit ook vir hulle bestem."
So is Jesus hierdie Rots wat dag na dag voor mense te staan kom, en Hy staan nie 'n duim terug vir diegene wat Hom misken nie. Hierdie teks sê tereg dat Hy 'n klip is waaroor mense struikel en waarteen hulle stamp.
Hy is oral, Hy verskyn op die mees vreemde plekke, Hy kom staan voor mense enige tyd van die dag of nag, soms op plekke waar jy Hom glad nie sou verwag nie. Hy laat mense soms in verwondering, Hy maak sommige mense kwaad, selfs al beweer hulle dat hulle nie in Hom glo nie. Juis die ongelowiges maak soms op 'n harde manier met hierdie Klip kennis, Hy laat mense twyfel in hulle eie ongeloof en Sy teenwoordigheid raak vir baie mense te veel. Hulle stig selfs groepies en kom bymekaar om oor hulle ongeloof te redeneer.
Vir die gelowiges is Hy die Rots wat die aanslae van die lewe afweer, Hy hou die branders en die tsunamis weg van Sy kinders af, hierdie Rots bied skuiling teen dinge wat Sy kinders kan benadeel, en Hy verweer glad nie.
“Hoe wonderlik klink op die berge die voetstappe van hom wat die goeie boodskap bring, wat vrede aankondig, wat die goeie tyding bring, wat redding aankondig...” (Jes. 52:7) Dis mos wonderlik as die deurklokkie lui en daar staan iemand wat kom vrede maak, of die foon lui en die een aan die ander kant het vir jou ’n bemoedigende woord, of jy wag in jou hospitaalbed en die voetstappe draai by jou kamer in met goeie nuus, of jy hoor jou baas se voetstappe in die gang met goeie nuus van ’n nuwe kontrak of salarisverhoging. Goeie nuus is lekker, nè! Ai en partykeer wag ons vir goeie nuus, maar dit kom nie en ons kan niks daaraan doen nie. Waaraan ons wél iets kan doen, is om self die boodskapper met goeie nuus te wees. Miskien kan my voetstappe meer goeie nuus bring, nuus van vrede, ’n woord van aanmoediging of bemoediging, ’n goeie tyding oor die liefde en genade van die Here Jesus. Miskien kan my voetstappe ’n paar rand of iets te ete bring en só die uitkoms wees vir iemand in nood. Miskien kan my voetstappe belangstelling en geselskap bring en só die lig wees vir ’n eensame siel êrens. Miskien kan my voetstappe die evangelie van Christus bring en só die redding wees vir ’n soekende persoon. Kom ons trek die skoene van bereidheid aan sodat ons voetstappe goeie nuus kan aankondig. ~ Wilna Botha, 12/11/2018
Ag vergewe my as ek bietjie tong in die kies met die Bybel omgaan... Ek het lank gevat om die moed bymekaar te skraap om hierdie gedagte te deel, maar ek moes net, ek hoop nie jy word vies vir my nie.
Ek het baie gewonder hoe groot (of klein) is geloof so groot soos 'n mosterdsaadjie, waarmee kan ek dit vergelyk? Watse tipe geloof is dit? Is dit werklik amper "roekelose" geloof? Beteken dit dat jy daardie dinge waarin jy glo nie eers toets nie? Is jou geloof só groot dat jy bereid is om dit wêreldwyd te deel, onbeskaamd en sonder enige sweem van twyfel?
Nee wat, lees maar liewer die Bybel, want dit wat die skrywers van die Bybel "like and share" is regtig waar, want dis getoets en oor en oor as die waarheid bewys. ~ Willem Botha, 29/10/2018
“Sy Naam is die Here die Almagtige!” (Jes. 51:15) Deesdae hoor mens nogal baie daarvan dat gelowiges ’n hele studie maak van God se verskillende name wat in die Bybel voorkom. Party gaan weer na die ander kant toe en sê daar is net een naam waarop God genoem mag word, die ander is net beskrywende titels. Ek het vandag dié prentjie êrens op Facebook raakgesien en my hart stem saam daarmee. God is groter as ’n naam of die uitspraak daarvan. As jy met jou hele hart na Hom uitroep, sal Hy hoor en sal Hy tot jou nader. Of jy Hom in ’n intieme oomblik aanspreek as Vader of Vriend, in afhanklikheid as Redder of Verlosser, in nood as Helper of Raadsman, in siekte as Geneesheer of Wonderwerker, in verwondering as Almagtige of Skepper, Hy kén jou en Hy kén jou stem en Hy reageer. “... Hy seën almal wat Hom aanroep ryklik, want elkeen wat die Naam van die Here aanroep, sal gered word.” (Rom 10:13) ~ Wilna Botha, 25/10/2018
Dit laat my dink aan Lot se vrou in Genesis, waar die engele vir Lot sê hulle moet vlug en die omkyk nie, maar sy vrou was ongehoorsaam.
Die verlede het sekerlik 'n plek in ons lewens, want as ons terugkyk daarop kan ons leer daaruit, maar ons moet maar daardie sleepwa afhaak en aanbeweeg. 'n Motor se voorruit is van dik, versterkte glas gemaak, en hy is groot om goeie visie te hê en hy moet jou beskerm in 'n ongeluk. Die truspieëltjie in jou motor is egter van dun glas gemaak want dit wat jy daar sien is selde 'n bedreiging vir jou, behalwe natuurlik as jy hom gebruik om jou grimering aan te sit teen 120km/h! Hoekom kyk ons dan so baie in daardie truspieël en hoekom gee ons soveel plek vir die verlede?